ผู้ถือหุ้น ORI ไฟเขียวปันผล 0.57 บ. รับเงิน 25 พ.ค.นี้
ผู้ถือหุ้น ORI เคาะจ่ายปันผลเป็นเงินสด 0.57 บาทต่อหุ้น ขึ้นเครื่องหมาย XD 8 พ.ค. พร้อมจ่ายปันผลภายใน 25 พ.ค.นี้ 
ผู้ถือหุ้น ORI เคาะจ่ายปันผลเป็นเงินสด 0.57 บาทต่อหุ้น ขึ้นเครื่องหมาย XD 8 พ.ค. พร้อมจ่ายปันผลภายใน 25 พ.ค.นี้ 
28 เม.ย. 2566

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์แบบครบวงจร เปิดเผยว่า ที่ประชุมสามัญผู้ถือหุ้นประจำปี 2566 เมื่อวันที่ 27 เมษายน 2566 มีมติอนุมัติจ่ายเงินปันผลจากการดำเนินงานของบริษัทงวด 6 เดือนสุดท้ายของปี 2565 (1 ก.ค.-31 ธ.ค. 65) และกำไรสะสมเป็นเงินสด แก่ผู้ถือหุ้นอัตรา 0.57 บาทต่อหุ้น รวมทั้งสิ้นไม่เกิน 1,398,849,798.21 บาท โดยจะขึ้นเครื่องหมาย XD ในวันที่ 8 พ.ค.2566 กำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 9 พ.ค.2566และกำหนดจ่ายปันผลให้แก่ผู้ถือหุ้นภายในวันที่ 25 พ.ค. 2566
สำหรับในปี 2565 บริษัทได้จ่ายเงินปันผลระหว่างกาล ตามมติที่ประชุมคณะกรรมการบริษัท ครั้งที่ 6/2565 เมื่อวันที่ 15 สิงหาคม 2565 สำหรับงวด 6 เดือนแรกของปี 2565 ในอัตรา 0.15 บาทต่อหุ้น หรือคิดเป็นเงินจำนวน368,118,037.95 บาท ส่งผลให้ภาพรวมทั้งปี 2565 บริษัทจ่ายปันผลรวมทั้งสิ้นไม่เกิน 1,766,967,836.31 บาท คิดเป็นอัตราการจ่ายปันผล 53.16% ของกำไรสุทธิตามงบการเงินเฉพาะกิจการ สูงกว่ากำหนดขั้นต่ำของนโยบายการจ่ายปันผลของบริษัทที่40%
ขณะที่ผลการดำเนินงานในไตรมาส 1/2566 มีแนวโน้มที่ดีอย่างต่อเนื่อง จากปัจจัยบวกรอบด้านโดยเฉพาะภาคการท่องเที่ยวและโรงแรมฟื้นตัว กำลังซื้อคอนโดมิเนียมจากต่างประเทศกลับมาไทย การเติบโตของเมืองกระจายสู่พื้นที่หัวเมืองต่างจังหวัดมากขึ้น โดยในไตรมาส 1/2566(ม.ค.-มี.ค.2566) บริษัทสามารถสร้างยอดขายรวมได้ประมาณ 12,004ล้านบาท
นอกจากนี้ บริษัทยังมีแบ็กล็อกที่แข็งแกร่งจากสิ้นปี 2565 ถึงราว 40,521 ล้านบาท ซึ่งจะทยอยเริ่มรับรู้รายได้ในไตรมาส 1/2566 นี้ ซึ่งรวมถึงโครงการระดับลักชัวรี่อย่าง พาร์ค ออริจิ้น จุฬา-สามย่าน (Park Origin Chula-Samyan) นอกจากนี้ กลุ่มโครงการพาร์ค ออริจิ้น ทั้ง 2 ทำเลที่เริ่มโอนกรรมสิทธิ์แล้วเมื่อกลางปี 2565 ยังน่าจะมีการทยอยโอนกรรมสิทธิ์อย่างต่อเนื่อง